На 20 май предстои VIII издание на Националния фолклорен фестивал „Капанска китка“
Начало Новини На 20 май предстои VIII издание на Националния фолклорен фестивал „Капанска китка“
Осмият Национален фолклорен фестивал „Капанска китка“ тази година ще се проведе на 20 май в Общински културен център – Разград. Това съобщиха днес на пресконференция в сградата на Община Разград Виолета Антонова – ст.експерт в Дирекция „Култура, спорт и туризъм“, Емилия Русева – председател на Танцов клуб „Абритус“ и Кънчо Върбанов – председател на настоятелството на Народно читалище „Бузлуджа“ – организатори на проявата.
Фестивалът е вече утвърден, коментира Кънчо Върбанов, за миналите седем издания са участвали 125 клуба от страната или над 4000 участници. От тази година за пръв път е включен в Общинския бюджет и е част от културните събития на Община Разград, за което благодарим на Общински съвет и Община Разград, каза още г-н Върбанов. Записванията за участие все още текат, засега има заявки от клубове от Варна, Нови пазар, Русе, Силистра, Добрич, Преслав, Търговище, Кубрат, с. Николово и др.
Фестивал с такъв статут няма в цялата страна, казаха организаторите, участниците играят само автентични хора, като хореографска намеса не се допуска. Целта е да се запазят хората за бъдещите години. Всички клубове се явяват с по две изпълнения.
Събитието има богат награден фонд, най-голямата награда е Специалната награда на кмета на Община Разград – д-р Валентин Василев. Освен нея има парични награди за първо, второ и трето място на състави до 31 човека и за състави с над 31 човека, награди на спонсори, специална награда на ТК „Абритус“. В художествената комисия, която ще журира ще бъде сменен единият участник, той ще се променя с всяко издание. Председател отново ще е хореографът Любчо Василев - директор на ПФА „Мизия“ - Търговище. Новият член на комисията е доц. Катя Кайрякова - главен художествен ръководител на ансамбъла за народни песни и танци „Шумен” и преподавател във Варненски свободен университет „Черноризец Храбър” и третият член е Румян Занев – художествен ръководител на Капански ансамбъл - Разград.
Началото на VIII Национален фолклорен фестивал „Капанска китка“ е 10.00ч. на 20 май. Специална изненада за участниците ще бъде участието на фолклорния изпълнител Илия Луков, който ще закрие фестивала, при добро време – отвън пред сградата на Общински културен център.